Moni helsinkiläinen on saattanut kummastella kuntavaalien ennakkoäänestyspaikalla sitä, että Helsingin pormestariksi haluava Jan Vapaavuori on kokoomuksen ehdokaslistan piikkipaikalla – ei aakkosjärjestyksen mukaisella paikalla kokoomuslistan häntäpäässä.

Muilla puolueilla pormestariehdokkaat ovat listalla aakkosten mukaisessa järjestyksessä. Esimerkiksi kokoomuksen kanssa Helsingin suurimman puolueen paikasta kisaavien vihreiden Anni Sinnemäki on puolueen ehdokaslistalla sen loppupuoliskolla.

Vihreiden pormestariehdokas Anni Sinnemäki on ehdokaslistalla aakkosten mukaisessa kohdassa. Ilkka Loikkanen / Yle

Kuitenkin myös kokoomuksella muut kuntavaaliehdokkaat – Vapaavuorta lukuun ottamatta – ovat listalla aakkosittain.

Oikeusministeriön mukaan kokoomuksen poikkeuksellinen ehdokasjärjestys on täysin sääntöjen mukainen, vaikkakin poikkeuksellinen.

– Puolueiden keskinäinen järjestys tässä ehdokaslistojen yhdistelmässä arvotaan, mutta puolueiden ehdokkaat ovat puolueen ilmoittamassa järjestyksessä. Tässä tapauksessa kokoomus on ilmoittanut, että Vapaavuori on ensimmäisenä, ja näin se menee, sanoo neuvotteleva virkamies Jussi Aaltonen oikeusministeriöstä.

Hänen mukaansa moni puolue käyttää aakkosjärjestystä, mutta se ei kuitenkaan ole välttämätöntä.

Aakkosjärjestyksestä poikkeaminen on nykyisin kuitenkin harvinaisempaa, Aaltonen arvioi.

– Aikaisemmin esimerkiksi vasemmistopuolueet nostivat nimekkäimpiä ehdokkaita listan alkupäähän.

Kuntavaalien äänestyspäivä on ensi sunnuntaina. Ilkka Loikkanen / Yle

Kokoomus: Tämä on ihan luontevaa

Helsingin kokoomuksesta muista poikkeavaa ehdokasjärjestystä perustellaan sillä, että Vapaavuori on puolueen pormestariehdokas ja siksi hänen paikkansa listan ensimmäisenä on luonteva.

– Me käymme ensimmäistä kertaa pormestarivaalia, ja siinä yhteydessä mielestämme on ihan avointa kertoa myös äänestäjälle, kuka on meidän pormestariehdokas. Toisaalta se korostaa myös sitä, että näissä vaaleissa vain ääni kokoomukselle on ääni myös Jan Vapaavuoren pormestariudelle, sanoo toiminnanjohtaja Sini Jokinen Helsingin kokoomuksesta.

Eikö kokoomuksessa luoteta siihen, että äänestäjä löytäisi Vapaavuoren aakkosten mukaiselta paikaltakin?

– Ihan varmasti äänestäjä löytää Jan Vapaavuoren, oli hän listan ensimmäinen tai aakkosten loppupäässä, siitä ei ole kysymys. Mutta tämä osaltaan korostaa pormestariehdokkuutta ja on sen takia meidän mielestä ihan luontevaa, Jokinen vastaa.

– Me olemme tehneet tämän valinnan itsenäisesti ja tekisimme samanlaisen valinnan edelleen, hän kuittaa.